**Transport- og kommunikasjonskomiteen** 17.10.2019

# Høring om statsbudsjett 2020: Programområde 22 Posttjenester; Programkategori 22.10 Posttjenester; Kap. 1370 Posttjenester; Post 70

*Mediebedriftenes Landsforening (MBL) er mediebedriftenes bransje- og utgiverorganisasjon. MBL skal bidra til å styrke og verne ytringsfriheten, pressefriheten og informasjonsfriheten som grunnleggende verdier i et demokratisk og åpent samfunn. MBL skal arbeide for gode og stabile rammebetingelser som fremmer et mangfold av økonomisk sunne medier. MBL har rundt 330 medlemmer fra alle typer medier, herunder 140 mediehus. MBL er en landsforening i NHO.*

**Oppsummering**

* Anbudet om distribusjon av aviser er svært viktig.
* Bredbånd med tilstrekkelig kapasitet er viktig for mediehusenes mulighet til å få folk over på digitale produkter.
* Endringstakten i bransjen er fortsatt høy, og digitaliseringen pågår for fullt.

**Viktig anbud**

Av totalt 227 aviser er 190 lokalaviser med et opplag på 1,1 millioner av bransjens totalopplag på 2,2 millioner. Nesten en tredjedel av disse lokalavisene er dagsaviser, det vil si utkommer minst fire ganger per uke. Det er avgjørende for mediemangfoldet at alle lokalavisene klarer å nå både brukere og annonsører på flere flater. Nr. 2-avisene og riksspredte nisjeaviser en sentral del av mediemangfoldet, og mange av disse har en svært høy andel abonnenter spredt over hele landet.

Begge disse gruppene mediehus er avhengige av å nå en stor andel av abonnentene med papirutgaver.

Endringstakten i mediebransjen vil fortsatt være høy og bransjen står overfor store endringer. Mesteparten av jobben skal mediehusene gjøre selv, men distribusjon av papirutgavene er sentralt for å ivareta mangfoldet til beste for dagens og morgendagens mediebrukere.

Anbudet om distribusjon av aviser, som komiteen vedtok i vår og som det er foreslått bevilget penger til nå, er svært viktig.

**Bredbånd**

Selv om papirutgavene fremdeles er svært viktige, blir mediebruken i økende grad digital. De digitale tilbudene fra mediehusene utvikles kontinuerlig for å gi brukerne et best mulig tilbud. Bredbånd med tilstrekkelig kapasitet er en forutsetning for at folk velger digitale tilbud. Det er derfor viktig at regjeringen bidrar til god bredbåndsdekning over hele landet gjennom å foreslå 256 mill. kr til dette.

**For tidlig å friskmelde demokratiets infrastruktur**

Redaktørstyrte, journalistiske massemedier er en av grunnsteinene i et fritt og demokratisk samfunn. Mediepolitikk er demokratipolitikk, og nyhetsmedier har en samfunnsverdi som demokratisk infrastruktur. Det er viktig at den infrastrukturen vi har i dag, med 190 lokalaviser over hele landet og en rekke nisje- og nasjonale mediehus, opprettholdes.

Mediehusene skal selvsagt i hovedsak finansiere virksomheten selv, men de politisk styrte rammebetingelsene er viktige for å kunne opprettholde mangfoldet.

Selv om 2018 var et år med gode økonomiske resultater for bransjen etter mange magre år, er det lite som tyder på at de store utfordringene er et tilbakelagt stadium. Opplagene har økt siden 2017. Økningen på de digitale utgavene er større enn fallet for papirutgavene, men veksten i brukerinntekter er likevel beskjeden.

Norske mediehus er verdensledende i digital innovasjon og digitalisering av forretningsmodellene, men likevel er i gjennomsnitt 74 prosent av inntektene knyttet til papirutgavene. Det betyr at mediehusene i mange år fremover vil måtte utgi papirutgaver. Det er nødvendig å ta hensyn til dette når det gjøres endringer i sentrale rammebetingelser.

Dette viser at medienes evne til å finansiere journalistikken også i kommende år vil være under kraftig press. Hovedårsaken er det digitale annonsemarkedet, hvor de tradisjonelle mediene konkurrerer med globale plattformer uten egenprodusert innhold. Medietilsynet viser i sin siste økonomirapport at mediehusene de siste fem årene har mistet mer enn 34 prosent av annonseinntektene. Også i 2018 falt annonseinntektene samlet med 119 mill. kr. De siste fem årene er driftskostnadene redusert med 2,3 mrd. kr, noe som har ført til lavere journalistisk bemanning. Ytterligere kostnadsreduksjoner vil i stor grad ramme redaksjonene, fordi andre mulige reduksjoner for det meste allerede er gjennomført.

Det er viktig at de statlige rammevilkårene er mest mulig forutsigbare fremover, og at de tilpasses den krevende situasjonen mediehusene står i.